b'\n_START_ARTICLE_\n\xc3\x81rp\xc3\xa1d\n_START_PARAGRAPH_\n\xc3\x81rp\xc3\xa1d (u 845 \xe2\x80\x93 u 907) oli madjarite h\xc3\xb5imuliidu juht 9. ja 10. sajandi vahetusel. Ta v\xc3\xb5is olla kas ungarlaste p\xc3\xbcha valitseja ehk kende v\xc3\xb5i nende s\xc3\xb5jaline juht ehk gyula._NEWLINE_Kuna eri allikad sisaldavad tema kohta vastur\xc3\xa4\xc3\xa4kivaid andmeid, ei ole suuremas osas tema elu puudutavatest \xc3\xbcksikasjadest ajaloolaste seas j\xc3\xa4tkuvalt t\xc3\xa4ielikku \xc3\xbcksmeelt. Vaatamata sellele kutsuvad paljud ungarlased teda oma riigi rajajaks ja m\xc3\xb5ned hilisemad kroonikad on r\xc3\xb5hutanud tema k\xc3\xb5ige silmapaistvamat rolli Pannoonia madaliku h\xc3\xb5ivamisel. Temast p\xc3\xb5lvnev \xc3\x81rp\xc3\xa1di d\xc3\xbcnastia valitses Ungari kuningriiki aastani 1301.\n_START_SECTION_\nValitsusaeg\n_START_PARAGRAPH_\n\xc3\x81rp\xc3\xa1di nimi "on t\xc3\xa4iesti tundmatu" k\xc3\xb5igis Ida-Frangi riigis kirja pandud allikates; Ida-Frangi riik oli 9. ja 10. sajandi vahetumisel \xc3\xbcks Pannoonia madaliku suurimaid j\xc3\xb5ude. Need allikad, sealhulgas "Annales Alamannici" ja "Annales Eisnidlenses", mainivad vaid teist ungarlaste juhti Kursz\xc3\xa1ni. Krist\xc3\xb3 ja teiste ajaloolaste j\xc3\xa4rgi v\xc3\xb5ib nende allikate p\xc3\xb5hjal oletada, et Kursz\xc3\xa1n pidi olema ungarlaste v\xc3\xa4gesid juhtiv gyula ning \xc3\x81rp\xc3\xa1d oli oma isa j\xc3\xa4rglane kui p\xc3\xbcha kende. Sellele vastanduvas teoorias kirjutab Rumeenia ajaloolane Curta, et Kursz\xc3\xa1n oli kende ja \xc3\x81rp\xc3\xa1d gyula ning viimane sai Kursz\xc3\xa1ni j\xc3\xa4rglaseks selle tiitli kandjana alles siis, kui baierlased Kursz\xc3\xa1ni aastal 902 v\xc3\xb5i 904 tapsid._NEWLINE_Erinevalt \xc3\x81rp\xc3\xa1di tegutsemisega peaaegu \xc3\xbchel ajal kirja pandud allikatest r\xc3\xb5hutavad sajandeid p\xc3\xa4rast s\xc3\xbcndmusi kirja pandud kroonikad (nt "Gesta Hungarorum" ja illustreeritud kroonika) just \xc3\x81rp\xc3\xa1di k\xc3\xb5ige olulisemat rolli Pannoonia madaliku h\xc3\xb5ivamisel. "Gesta Hungarorum" t\xc3\xb5stab esile ka \xc3\x81rp\xc3\xa1di s\xc3\xb5jalisi oskusi ja tema suuremeelsust. See kroonika r\xc3\xb5hutab sedagi, et T\xc3\xa9t\xc3\xa9ny, \xc3\xbcks madjari h\xc3\xb5imude seitsmest pealikust, omandas "Transilvaania maa endale ja oma j\xc3\xa4reltulevatele p\xc3\xb5lvedele" alles p\xc3\xa4rast seda, kui \xc3\x81rp\xc3\xa1d oli lubanud tal selle vallutada._NEWLINE_ _NEWLINE_\xe2\x80\x9eOlles \xc3\xbcletanud Doonau, kulgesid nende laagrid Doonau k\xc3\xb5rval kuni Budafelh\xc3\xa9v\xc3\xadz\'ini v\xc3\xa4lja. Seda kuuldes p\xc3\xa4\xc3\xa4stsid k\xc3\xb5ik \xc3\xbcle Pannoonia maa elavad roomlased oma elud pagedes. J\xc3\xa4rgmisel p\xc3\xa4eval sisenesid v\xc3\xbcrst \xc3\x81rp\xc3\xa1d ja k\xc3\xb5ik tema v\xc3\xa4ljapaistvamad mehed koos k\xc3\xb5igi v\xc3\xb5itlejatega kuningas Attila linna ning n\xc3\xa4gid k\xc3\xb5iki kuninglikke paleesid, m\xc3\xb5ned vundamentideni varemetes, teised mitte, ja nad imetlesid m\xc3\xb5\xc3\xb5tmatult sealseid kivist ehitisi ning olid veel \xc3\xb5nnelikumad kui seda on v\xc3\xb5imalik s\xc3\xb5nadesse panna, et nad olid teeninud \xc3\xa4ra kuningas Attila, kelle liinist v\xc3\xbcrst \xc3\x81rp\xc3\xa1d p\xc3\xa4rines, linna vallutamise ilma v\xc3\xb5itluseta. Nad pidutsesid iga p\xc3\xa4ev suure r\xc3\xb5\xc3\xb5muga kuningas Attila palees, istudes \xc3\xbcksteise k\xc3\xb5rval ning neile esitati k\xc3\xb5iki meloodiaid ja tsitrite ning vilede magusaid helisid koos r\xc3\xa4ndmuusikute k\xc3\xb5igi lauludega ... V\xc3\xbcrst \xc3\x81rp\xc3\xa1d andis tohutuid maid nendega koos olnud k\xc3\xbclalistele ja kui nad seda kuulsid, tunglesid paljud k\xc3\xbclalised tema juurde ja j\xc3\xa4id meelsasti koos temaga.\xe2\x80\x9c_NEWLINE_ \xe2\x80\x93 Anonymous: Gesta Hungarorum_NEWLINE_Kroonika "Gesta Hungarorum" j\xc3\xa4rgi andis \xc3\x81rp\xc3\xa1d "Ungari juhtivate meeste ja v\xc3\xb5itlejate vande" ja "lasi oma poja v\xc3\xbcrst Zolt\xc3\xa1ni \xc3\xbclendada" v\xc3\xbcrstiks juba oma eluajal. Kuid nii selle teate kui kroonikas "Gesta Hungarorum" oleva suurv\xc3\xbcrstide loetelu usaldusv\xc3\xa4\xc3\xa4rsus on kaheldav. N\xc3\xa4iteks j\xc3\xa4tab see t\xc3\xa4helepanuta Fajszi, kes valitses sellal kui Konstantinos VII Porphyrogennetos aasta 950 paiku oma teost "De Administrando Imperio" l\xc3\xb5petas.\n_START_SECTION_\nSurm\n_START_PARAGRAPH_\n\xc3\x81rp\xc3\xa1di surmakuup\xc3\xa4eva osas puudub \xc3\xbcksmeel. "Gesta Hungarorum" v\xc3\xa4idab, et ta suri aastal 907. Ent Krist\xc3\xb3 on kirjutanud, et ta suri tegelikult aastal 900 v\xc3\xb5i hiljem, kuna "Gesta" v\xc3\xa4idab, et ungarlaste maah\xc3\xb5ivamise algusaasta on 903, mitte selle tegelik aeg aasta 895 paiku. Kui "Gesta" teade tema matuse kohta on usaldatav, siis maeti \xc3\x81rp\xc3\xa1d "\xc3\xbche v\xc3\xa4ikese j\xc3\xb5e, mis voolab l\xc3\xa4bi kivist truubi kuningas Attila linna, l\xc3\xa4tte juures" ehk kohas, kus sajand hiljem kujunes Buda l\xc3\xa4hedal v\xc3\xa4lja Feh\xc3\xa9regyh\xc3\xa1za k\xc3\xbcla.\n_START_SECTION_\nP\xc3\xa4rand\n_START_PARAGRAPH_\nUngarlased j\xc3\xb5udsid oma uuele kodumaale Karpaatides \xc3\x81rp\xc3\xa1di juhtimise all. \xc3\x81rp\xc3\xa1d on peategelane kroonikas "Gesta Hungarorum", mis omistab talle "ungarlaste maah\xc3\xb5ivamise" "pea k\xc3\xb5ik m\xc3\xa4lestusv\xc3\xa4\xc3\xa4rsed s\xc3\xbcndmused". Lisaks sellele valitses Ungarit kuni tema d\xc3\xbcnastia meesliini v\xc3\xa4ljasuremiseni aastal 1301 "\xc3\xbcks liin v\xc3\xbcrste", kes k\xc3\xb5ik p\xc3\xb5lvnesid \xc3\x81rp\xc3\xa1dist. \xc3\x81rp\xc3\xa1di tunnustatakse j\xc3\xa4tkuvalt ungarlaste seas tiitliga honalap\xc3\xadt\xc3\xb3 ehk "meie riigi rajaja".\n_START_SECTION_\nPerekond\n_START_PARAGRAPH_\nPorphyrogennetos kirjutab, et \xc3\x81rp\xc3\xa1dil "oli neli poega: esmalt Tarkatzous; teiseks, Ielech; kolmandaks, Ioutotzas; neljandaks, Zaltas". Kuid ta viitab ka isikule "Liuntikas, \xc3\x81rp\xc3\xa1di poeg"; Krist\xc3\xb3 kirjutas, et Liuntikas (Li\xc3\xbcntika) on Tarkatzouse (Tarhose) alternatiivne nimekuju. \xc3\x81rp\xc3\xa1di poegade ema nimi ja p\xc3\xa4ritolu ei ole teada. J\xc3\xa4rgnev sugupuu esitab \xc3\x81rp\xc3\xa1d esivanemad ja j\xc3\xa4reltulijad kuni 10. sajandi l\xc3\xb5puni:_NEWLINE_*Eeldatakse, et Li\xc3\xbcntika ja Tarkatzus on \xc3\xbcks ja sama isik._NEWLINE_**Tasi isa oli \xc3\xbcks \xc3\x81rp\xc3\xa1di neljast v\xc3\xb5i viiest pojast, kuid tema nimi ei ole teada._NEWLINE_***K\xc3\xb5ik hilisemad Ungari suurv\xc3\xbcrstid ja kuningad p\xc3\xb5lvnevad Taksonyst.'